hotchpotch/miracl-hf-unified huggingface dataset:
Monarkismi
Monarkismi on poliittinen ideologia, joka pyrkii monarkistisen hallitusmuodon luomiseen, puolustamiseen, säilyttämiseen tai palauttamiseen. Tämän aatteen kannattajaa sanotaan monarkistiksi.
Monarkismi keskittyy monarkistiseen järjestelmään ja kannattaa valtion hallitusmuodon muodostamista tältä pohjalta. Näin ollen monarkismi eroaa rojalismista (kuningasmielisyydestä) ja rojalisteista, jotka kannattavat jotain tiettyä monarkkia jonkin tietyn valtion päämieheksi sekä lisäksi yleensä jotain tiettyä hallitsijasuvun haaraa. Nämä käsitteet ovat menneet sekaisin erityisesti anglosaksisessa kielenkäytössä. Monesti historiassa tällaisia monarkistisia, mutta erityisesti rojalistisia, liikkeitä ovat olleet karlistit, jakobiitit, legitimistit ja ultrarojalistit.
Perinteisessä Ranskan vallankumouksen jälkeen syntyneessä jaottelussa monarkistit sijoittuivat oikeistoon (tai keskustaoikeistoon) ja konservatiiveihin. Myös myöhemmät monarkistiset liikkeet ja puolueet on laskettu kuuluvan poliittiseen kentän oikealle laidalle.
Uudella ajalla monarkismi huipentui uskonpuhdistuksen jälkeen, jolloin katolisen kirkon valtaa valtioissa haluttiin kaventaa vahvistamalla monarkinhallintoa ja monarkin valtaa. 1800-luvulla monarkismi kilpaili tasavaltalaisuuden kanssa erityisesti Ranskassa. Kuningaskuntien määrän supistuttua myös monarkismin vaikutus on vähentynyt. 1900-luvulla Euroopassa vahva monarkistinen liike on ollut Espanjassa, joka Francon valtakauden jälkeen vuonna 1975 siirtyikin takaisin monarkiaan de facto. Joissain Euroopan maissa, joista monarkki syrjäytettiin toisen maailmansodan yhteydessä tai sen jälkeen, on esiintynyt pieniä monarkistisia poliittisia piirejä, kuten Kreikassa ja Bulgariassa.
Suomessa monarkismi oli itsenäisyyden aikana lyhyen aikaa poliittisesti vaikutusvaltainen aate vuonna 1918, jolloin oli vireillä Suomen kuningaskuntahanke.
Lähivuosien konflikteissa monarkisteilla on ollut asemansa erityisesti Nepalissa ja Thaimaassa. Maolaisten vaalivoiton myötä Nepal siirtyi absoluuttisesta monarkiasta liittotasavallaksi, kun taas Thaimaassa monarkististen upseerien johtama armeija syrjäytti vuoden 2006 vallankaappauksessa pääministeri Thaksin Shinawatran. Sittemmin Thaimaan siirryttyä takaisin demokraattisten vaalien kautta siviilihallintoon työläisistä ja keskiluokkaisesta kaupunkiväestöstä koostuva monarkistinen PAD-liike on pyrkinyt laajoilla ja voimakkailla mielenosoituksillaan kaatamaan keväästä 2008 lähtien Thaksin Shinawatran tukijoista koostuvan PPP-puolueen hallituksen. PAD onnistuikin lopulta oikeuden päätöksen avulla syrjäyttämään pääministeri Samak Sundaravejin syyskuussa 2008. PAD-liikkeen mielestä demokratia on turmellut Thaimaan ja johtanut sen kaaokseen. Se kannattaa huomattavasti laajempaa kuninkaan valtaan nojaavaa perustuslaillista monarkiaa.
Seán Baptist Brady
Seán Baptist Brady (s. 16. elokuuta 1939) on katolisen kirkon irlantilainen pappi. Hän on toiminut Armaghin arkkipiispana vuodesta 1996. Hänestä tehtiin kardinaali 24. marraskuuta 2007.
Brady sai pappisvihkimyksensä 22. helmikuuta 1964.
John Neill
John Robert Winder Neill (s. 17. joulukuuta 1945) on irlantilainen pappi. Hän on toiminut vuodesta 2002 anglikaaniseen Irlannin kirkkoon kuuluvan Dublinin arkkihiippakunnan arkkipiispana. Häntä edelsi Walton Empey.
Walton Empey
Walton Newcombe Frances Empey (s. 26. lokakuuta 1934) on irlantilainen pappi. Hän toimi anglikaaniseen Irlannin kirkkoon kuuluvan Dublinin arkkihiippakunnan arkkipiispana vuosina 1996–2002. Hänen seuraajakseen tuli John Neill.
Irlannin kirkko
Irlannin kirkko (, ) on Irlannissa ja Pohjois-Irlannissa toimiva anglikaaninen kirkko. Sitä johtaa Armaghin arkkipiispa, jonka lisäksi Dublinissa on oma arkkipiispansa.
Irlannin tasavallassa Irlannin kirkko on toiseksi suurin kirkko katolisten jälkeen. Se kuuluu Kirkkojen maailmanneuvostoon ja Porvoon kirkkoyhteisöön.
Tärkeä Irlannin kirkon varhainen johtaja oli Armaghin arkkipiispa James Ussher. Nykyinen Armaghin arkkipiispa on Alan Harper. Dublinin arkkipiispana toimii John Neill.
Alan Harper
Alan Edwin Thomas Harper OBE (s. 20. maaliskuuta 1944) on irlantilainen pappi. Hän on toiminut vuodesta 2007 anglikaanisen Irlannin kirkon johdossa Armaghin arkkipiispana.
Harper syntyi Englannin Staffordshiressä. Häntä edelsi Armaghin arkkipiispana Robin Eames.
Robin Eames
Robin Henry Alexander Eames, paroni Eames OM (s. 27. huhtikuuta 1937) on pohjoisirlantilainen pappi. Hän toimi anglikaanisen Irlannin kirkon johdossa Armaghin arkkipiispana vuosina 1986–2006. Häntä seurasi Alan Harper.
Haukkapöllöt
Haukkapöllöt ("Ninox") on pöllöjen heimoon kuuluva lintusuku.
Filippiineiltä löytyi vuonna 2012 kaksi uutta pöllölajia ja viisi, joita on aiemmin pidetty "Ninox philippensis" -lajin alalajeina. Uusia lajeja ovat "Ninox rumseyi" ja "Ninox leventisi". Alalajeista lajeiksi on siirretty "Ninox spilocephala" ja "Ninox söpilonota".
Mama Quilla
Mama Quilla oli avioliiton ja kuukautiskierron jumalatar, ja häntä pidettiin naisten suojelijana. Tarujen mukaan Mama Quilla itki hopeisia kyyneliä. Hänen symbolinsa oli hopeinen kuunkehrä, jolla oli ihmiskasvot.
Éder (jalkapalloilija, 1957)
Éder Aleixo de Assis eli Éder tai Éder Assis (s. 25. toukokuuta 1957 Vespasiano, Brasilia) on entinen jalkapalloilija. Laidalla ja hyökkääjänä pelannut Éder kuului Brasilian maajoukkueeseen vuoden 1982 MM-kisoissa.
Éder debytoi ammattilaisena vuonna 1975 América Futebol Clubessa. Hän edusti vuoteen 1997 asti kestäneellä urallaan lukuisia brasilialaisseuroja. Eniten otteluita hän pelasi Clube Atlético Mineirossa (368 ottelua, 122 maalia). Brasilian ulkopuolella Éder pelasi paraguaylaisessa Cerro Porteñossa ja turkkilaisessa Fenerbahçe SK:ssa. Éder voitti Brasilian cupin vuonna 1993 Cruzeiro Esporte Cluben joukkueessa. Brasilian maajoukkueessa Éder pelasi vuosina 1979-1986 51 maaottelua ja teki niissä 8 maalia. Hän oli mukana vuoden 1982 MM-kilpailuissa, mutta Brasilia putosi kisoista toisella kierroksella.
Pelaajaurallaan lempinimen "Bomba de Vespasiano" (Vespasianon pommittaja) saanut Éder on toiminut Atlético Mineirossa jalkapallojohtajana (2002) ja valmennustehtävissä (2005).
Eder
Eder on 177 kilometrin pituinen joki pohjois-Saksassa. Se alkaa Nordrhein-Westfalenin itäosasta ja virtaa Hesseniin, jossa se laskee Fulda-jokeen.
UEFA:n karsinnat jalkapallon maailmanmestaruuskilpailuihin 2010
Vuoden 2010 jalkapallon MM-kilpailujen karsintoihin osallistui Euroopan maanosaliitosta UEFA:sta 53 joukkuetta, jotka kilpailivat kolmestatoista paikasta Etelä-Afrikassa pelattavaan lopputurnaukseen. Karsintojen paras maalintekijä oli Kreikan Theofanis Gekas kymmenellä maalillaan.
Karsinnoissa joukkueet jaettiin yhdeksään lohkoon, joista kahdeksaan kuului kuusi ja yhteen viisi joukkuetta. Lohkon joukkueet kohtasivat toisensa kahdesti, kerran kotona ja kerran vieraissa. Kaikki yhdeksän lohkovoittajaa pääsivät suoraan lopputurnaukseen. Kahdeksan parasta lohkokakkosta pelasivat keskenään kahdesta ottelusta (kerran kotona ja kerran vieraissa) koostuvan jatkokarsinnan neljästä muusta paikasta. Lohkokakkosten pistevertailussa kuuden joukkueen lohkojen viimeiseksi jääneitä joukkueita vastaan käytyjä otteluita ei huomioitu.
FIFA on päättänyt kaikille maanosille yhteisestä tavasta ratkaista sijoitukset tasapisteissä olevien joukkueitten kesken:
Edellisten MM-kisojen karsintoihin erona oli, että aikaisemmin ensimmäinen ratkaiseva seikka olivat keskinäiset ottelut.
Joukkueet jaettiin lohkoarvontaa varten FIFA-rankingin perusteella kuuteen arvontakoriin, siten, että korissa A on rankingin parhaat yhdeksän joukkuetta, lohkossa B seuraavat yhdeksän ja niin edelleen. Heikoimmassa F-korissa oli kahdeksan joukkuetta. Jokaiseen lohkoon arvottiin kustakin korista yksi joukkue, lukuun ottamatta lohkoa 9, jossa ei ole F-korin joukkuetta. Arvonta suoritettiin 25. marraskuuta 2007 Etelä-Afrikan Durbanissa.
Lohkojen kahdeksan parasta toiseksi sijoittuneet joukkueet pääsivät toiselle karsintakierrokselle. Näin Norja jäi ilman jatkokarsintapaikkaa. Jatkokarsinnoissa otteluparit pelasivat kaksi osaottelua, joiden yhteismaalitulos ratkaisi kisoihin pääsevän joukkueen.
Ranska, Portugali, Kreikka ja Slovenia selviytyivät MM-lopputurnaukseen. Slovenia voitti otteluparinsa vierasmaalisäännön perusteella.
Showtime
Showtime on yhdysvaltalainen CBS Corporation -pörssiyhtiön "Showtime Networks" liiketoimialueen omistama kaapelitelevisioverkko. Se on kotimaassaan HBO:n jälkeen suosituimpia ja samaan tapaan myös Showtime panostaa omiin ohjelmiinsa ja elokuviin, sekä näyttää välillä myös nyrkkeilyä. Kaapeliverkko aloitti toimintansa kesäkuussa 1976.
1980-luvulla Showtime yhdistyi Viacomin, The Movie Channelin ja Warner-Amex Satellite Entertainmentin kanssa perustaakseen Showtime Networks, Inc -yhtiön.
2000-luvulla Showtime laajensi selkeästi itseään muilla kanavilla, kuten Showtime Too, Showcase, Showtime Beyond ja Showtime Extreme. Showtime myös käynnisti digitaaliseen kaapeliverkkoon kanavat Showtime Family Zone, Showtime Next ja Showtime Women.
Pseudoscops
Pseudoscops on pöllöjen heimoon kuuluva lintusuku. Siihen kuuluu BirdLife Suomen mukaan vain yksi laji, jamaikanpöllö. Jamaikanpöllöä on aiemmin pidetty amerikansarvipöllön ja tummasarvipöllön lähisukulaisina, mutta DNA-tutkimusten perusteella "Pseudoscops"-sukuun on järkevää lajitella vain jamaikanpöllö.
Eva Rosenfeld
Eva Marie Rosenfeld (5. tammikuuta 1892 New York – 17. elokuuta 1977 Lontoo) oli saksalais-englantilainen psykoanalyytikko. Hän vietti lapsuutensa juutalaisessa perheessään Berliinissä. Hänen isänsä Theodor Rosenfeld oli teatteri-impressaario ja berliiniläisen "Freie Bühnen" perustajia. Isänsä kuoleman jälkeen Eva Rosenfeld keskeytti koulun viisitoistavuotiaana ryhtyäkseen opettajaksi berliiniläiseen orpokotiin. Hän avioitui 1911 serkkunsa juristi Valentin Rosenfeldin (1886–1970) kanssa, joka opiskeli Wienissä ja kuunteli Sigmund Freudin luentoja.
Eva Rosenfeld sai neljä lasta, mutta kolme heistä kuoli nuorina. Lasten – varsinkin Rosemarie-tyttären – kuolema varjosti koko hänen myöhempää elämäänsä.
Ensimmäisen maailmansodan jälkeen Eva Rosenfeld perusti nuorille tytöille koulun, jossa opetettiin kotitaloutta ja puutarhanhoitoa. Kouluun otettiin myös ongelmanuoria, joiden joukossa oli myös Anna Freudin hankala potilas. Eva Rosenfeldistä ja Anna Freudista tuli hyvät ystävät, ja 1927 he perustivat Dorothy Burlinghamin kanssa Wieniin Burlingham–Rosenfeld-koulun, joka toimi vuoteen 1932. Koulussa käytettiin projektiopetusta, ja opettajat olivat saaneet psykoanalyyttisen koulutuksen.
Vuonna 1929 Eva Rosenfeld aloitti kolmivuotisen analyysin Sigmund Freudin luona. Monien vastoinkäymisten ja avioeron jälkeen hän palasi Berliiniin 1931 ja toimi Ernst Simmelin apuna parantolan johtajana, joskin parantola lakkautettiin taloudellisista syistä samana vuonna.
Eva Rosenfeld sai psykoanalyyttisen koulutuksen Berliinissä, ja 1935 hänestä tuli IPV:n jäsen. Vuoden kuluttua hän muutti Englantiin, jossa hän työskenteli loppuelämänsä psykoterapeuttina ja koulutusanalyytikkona. Hän hakeutui Melanie Kleinin koulutusanalyysiin (1938–1941), ja tämä huononsi hänen välejään Freudin perheeseen. — Suomalaissyntyinen Benjamin Rubinstein kävi Rosenfeldin koulutusanalyysissa 1930-luvulla.
Coyoacán
Coyoacán on yksi kuudestatoista Meksikon pääkaupungin Méxicon hallintoalueesta. Pinta-alaltaan Coyoacán on 54,4 neliökilometriä.
Vaikka Coyoacán sijaitsee melko keskellä Meksikon kaupunkia, on sitä pitkään pidetty varsinaisen kaupunkialueen eteläosana. Tämä tilanne on kuitenkin muuttumassa, sillä etenkin Xochimilcon ja Tlalpanin hallintoalueiden asukasluku on kasvamassa. Nämä alueet siirtävät Méxicon kaupunkia etelämmäksi.
Tolteekit perustivat Coyoacán 600-luvun lopussa. Esikolumbiaanisella ajalla se oli merkittävä kaupunki. Coyoacán säilyi itsenäisenä vuoteen 1950 asti, jolloin se liitettiin Méxicon kaupunkiin.
"Plaza Hidalgo" ja "Jardin Centenario" ovat Coyoacánin tärkeimmät aukiot. Plaza Hidalgon pohjoislaidassa on Cortésin linna, jossa Hernán Cortés asui. "Parroquia de San Juan Bautista" -kirkko on saman aukion reunalla. Se rakennettiin 1500-luvulla ja sen maalaukset ja freskot ovat todella hyvin säilyneet. Lähistöllä on myös Frida Kahlo -museo rakennuksessa, jossa taiteilija Frida Kahlo asui. Kahlon lisäksi Coyoacánissa ovat asuneet mm. Lev Trotski ja Diego Rivera.
Mario Pani
Mario Pani Darqui (29. maaliskuuta 1911 México, Meksiko – 23. helmikuuta 1993 México, Meksiko) oli meksikolainen arkkitehti ja kaupunkisuunnittelija.
Pani opiskeli arkkitehtuuria Ranskassa ja Meksikossa. Hän vaikutti töillään paljon Méxicon kaupungin ulkoasuun. Pani oli mukana monessa merkittävässä kaupunkisuunnitteluhankkeessa Méxicossa. Hänen vaikutuksestaan kaupunkiin rakennettiin ensimmäisiä suuria asuinkerrostaloalueita.
Panin kuuluisimpia rakennuksia ovat Universidad Nacional Autónoma de Méxicon pääkampusalue, Le Corbusierin ihanteiden mukaan rakennettu Tlatelolcon asuinkeskus ja Meksikon kansallisen konservatorion rakennus.
Röntgen (yksikkö)
Röntgen (tunnus R) on vanhahtava säteilytyksen mittayksikkö. 1 röntgen gamma- tai röntgensäteilyä aiheuttaa 0,001293 g:ssa kuivaa ilmaa (noin kuutiosenttimetri) hiukkasemission, jonka synnyttämien ionien samanmerkkinen kokonaisvaraus on yhden coulombin suuruinen. Yksikkö otettiin käyttöön vuonna 1928.
Kansainvälisen yksikköjärjestelmän (SI) mukaisilla yksiköillä ilmaistuna 1 röntgen = 2,58 ·10 C/kg. Vaikka yksikköä edelleenkin käytetään erityisesti Yhdysvalloissa, sen käyttämistä "ei suuresti suositella".
Röntgenin käytön etuna on aikoinaan ollut mittalaitteiden yksinkertainen rakenne. Haittapuolena on yksikön hankala sovellettavuus aineiden, jotka poikkeavat merkittävästi kuivasta ilmasta, kuten elävien solujen saamaan säteilyyn.
Luonnon normaali taustasäteily altistaa noin 200 milliröntgenin säteilylle vuodessa. 500 R viidessä tunnissa on yleensä tappavaa ihmiselle. Ihmiskehossa yksi röntgen gammasäteilyä aiheuttaa noin 0,01 Gy suuruisen absorboituneen annoksen.
Yksikkö on nimetty Wilhelm Röntgenin mukaan.
Slutsk
Slutsk (, , , , aiemmin myös "Slutsak") on keskikokoinen kaupunki Valko-Venäjällä Minskin alueella, maanteitse 102 km Minskistä etelään. Tämä vuoden 2009 väestönlaskun mukaan 61 444 asukkaan kaupunki on samalla 95 106 asukaan Slutskin hallintopiirin keskuksena.
Varhaisin kirjallinen maininta Slutskista on vuodelta 1116. Vuonna 1160 siitä tuli Slutskin ruhtinaskunnan pääkaupunki. 1300-luvun alkupuolelta se kuului Liettuan suuriruhtinaskuntaan ja myöhemmin Puola-Liettuaan. Sittemmin se kuului Radvilan suvun (Radziwill) maihin ja siitä tuli Puolan reformoidun kirkon keskuspaikka.
Nykyisin Slutsk on teollisuuskaupunki, jossa elintarviketeollisuus on merkittävin toimiala (muun muassa sokerituotantoa, juustonvalmistusta, lihanjalostusta, leipomoja, pastan valmistusta ja panimo). Lisäksi kaupunkiin on sijoittunut esimerkiksi vaateteollisuutta ja kalustetuotantoa.
Liikenneyhteyksistä tärkeimpiä ovat pohjois-eteläsuuntainen kantatie P23 (Minsk-Slutsk-(Salihorsk)- M10 valtatie), itä-länsisuuntainen kantatie P43 (joka lännessä liittyy M1-moottoritiehen ja idässä 115 km:n päässä päätyy Bobruiskiin) sekä rautatieyhteys (Baranavitšy-Slutsk-Asipovitšy).
Roomalainen Kreikka
Roomalainen Kreikka on ajanjakso Kreikan historiassa. Se alkoi Rooman voitettua korinttilaiset Akhaian sodassa vuonna 146 eaa. Ajanjakson katsotaan usein päättyneen siihen, kun keisari Konstantinus siirsi Rooman valtakunnan pääkaupungin Byzantioniin 330 jaa.
Kreikan niemimaa tuli Rooman hallittavaksi vuonna 146 eaa. Makedoniasta tuli Rooman provinssi, ja myös eteläistä Kreikkaa hallitsi Makedonian prefekti. Egeanmeren saaret liitettiin Roomaan vuonna 133 eaa. Ateena ja muut kreikkalaiskaupungit tulivat Rooman valtaan Sullan vallattua Kreikan niemimaan. Jotkut kreikkalaiskaupungit kuitenkin säilyttivät itsenäisyytensä ja verotusoikeuden.
Keisari Augustus liitti Kreikan Akhaian provinssiin vuonna 27 eaa. Keisari Nero esiintyi Kreikassa Olympian kisoissa vuonna 67 jaa.
Myöhemmän antiikin aikana 200- ja 300-luvuilla jaa. Kreikka oli jaettu Makedonian ("Macedonia"), Epeiroksen ("Epirus"), Akhaian ("Achaea"), Moisian ("Moesia") ja Traakian ("Thracia") provinsseihin.
Pauli E. Blomstedt
Pauli Ernesti (P. E.) Blomstedt (1. elokuuta 1900 Jyväskylä – 3. marraskuuta 1935 Helsinki) oli suomalainen arkkitehti, jonka tyylisuuntia olivat ensin klassismi ja myöhemmin funktionalismi. Hänen isänsä Yrjö Blomstedt ja nuorempi veljensä Aulis Blomstedt olivat myös arkkitehteja. Blomstedtin suunnittelemat teräsputkihuonekalut olivat aikanaan huippumoderneja.
Blomstedt valmistui ylioppilaaksi Jyväskylän lyseosta 1918 ja arkkitehdiksi Helsingin Teknillisestä korkeakoulusta 1922. Hän työskenteli aluksi arkkitehti Armas Lindgrenin toimistossa ja myöhemmin Bertel Jungin toimistossa sekä Helsingin kaupungin rakennuskonttorissa Gunnar Taucherin apulaisena. Blomstedt meni naimisiin 1924 arkkitehti Märta von Willebrandin kanssa, joka oli ollut hänen opiskelutoverinsa. He perustivat oman arkkitehtitoimiston 1926. Blomstedt osallistui 1920-luvulla moniin arkkitehtikilpailuihin ja teki läpimurtonsa 1926 voitettuaan Liittopankin pääkonttorin suunnittelukilpailun. Olavi Paavolainen ylisti Liittopankin taloa Euroopan moderneimmaksi rakennukseksi, ja sen ilmakuvaa käytettiin mainoksissa ja Erkki Valan romaanin kansikuvana. Samoihin aikoihin Blomstedt voitti myös Helsingin Suomalaisen Säästöpankin rakennuksen suunnittelukilpailun. Molemmat olivat vielä tyylisuunnaltaan klassismia.
Blomstedt kirjoitti paljon artikkeleita lähinnä kaavoituksesta. Hän vastusti Arkkitehti-lehden artikkelissaan "Asemakaavakysymyksiä Suur-Helsingin keskustassa" Eliel Saarisen keskustasuunnitelmaa, jonka mukaan Töölönlahti olisi täytetty ja päärautatieasema siirretty Pasilaan. Blomstedt osallistui vuoden 1933 arkkitehtikilpailuun Temppeliaukion kirkon suunnittelemisesta. Ehdotus oli liian utopistinen toteutettavaksi. Lähes neljänkymmentä vuotta myöhemmin rakennettu Timo ja Tuomo Suomalaisen ehdotus on yllättävänkin samankaltainen.
Blomstedt otti osaa myös Kotkan kaupungintalon suunnittelukilpailuun ehdokkaalla "Ruotsinsalmi". Erkki Huttusen suunnitelma kuitenkin toteutettiin. Blomstedt oli pettynyt eikä ottanut huomioon viereistä kaupungintaloa lainkaan suunnitellessaan Kotkan suomalaista säästöpankkia.
Blomstedt toimi vuodesta 1933 Oy Alkoholiliike Ab:n arkkitehtina. Hän suunnitteli myymälä- ja ravintolasisustuksia sekä aloitti Rovaniemelle rakennetun Hotelli Pohjanhovin suunnittelun 1935. Viimeinen valmistunut Blomstedtin suunnittelutyö oli Kannonkosken kirkko, joka valmistui vasta hänen kuolemansa jälkeen 1938.
Pauli Blomstedtin poika oli historian professori Yrjö Blomstedt (1926–1994). Pauli Blomstedtin tytär Benita Pasanen (o. s. Blomstedt, 1924–2016) toimi kirjastoalalla, viimeksi Oulun kaupungin kirjastotoimenjohtajana.
Dinosaur King
Dinosaur King () on Sunrise-studion tuottama animesarja, joka perustuu Segan samannimiseen korttipeliin, jossa taistellaan supervoimakkailla dinosauruksilla.
Sarjaa alettiin näyttämään suomeksi dubattuna Juniori-kanavalla 3. elokuuta 2009 alkaen
Sarja seuraa kolme ystävyksen, Maxin, Rexin ja Zoen, tarinaa. Kolmikko muodostaa joukkueen nimeltä D-tiimi. Ystävykset halusivat vain pitää hauskaa keskenään, mutta kaikki tämä muuttui, kun he löysivät kolme fossiilista esinettä metsästä. He eivät kuitenkaan tiedä löytämäänsä ja päättävätkin pelastaa kortin sisälle jääneet esihistorialliset dinosaurukset salaperäiseltä aikamatkaajaorganisaatiolta nimeltä Alphajengi keräämällä kaikki kortit ennen vihollisiaan. Myöhemmin D-tiimi ja Alphajengi huomaavat että Sethillä on katala suunnitelma muuttaa ajan ja tulevaisuuden. Toisella kaudella he saavat vastaan todellisen vihollisen Avaruuspiraateista. 
2. http://en.wikipedia.org/wiki/List_of_Dinosaur_King_episodes
David McCharen
David McCharen on yhdysvaltalainen ääninäyttelijä, joka tunnetaan parhaiten Silppurin äänenä elokuvista Teini-ikäiset mutanttininjakilpikonnat ja . Hän teki 1980-luvun aikana usein cameorooleja elokuvissa ja on toiminut sittemmin vuodesta 1984 lähtien ääninäyttelijänä televisiosarjoissa ja elokuvissa, kuten Tappajahain kosto, Matkalla Miamiin, Ääliö lastenvahtina, Isäni on kummitus, Leijonakuningas ja Hirveetä herätä Renossa.
Valenssielektroni
Valenssielektroni on atomin ylimmällä kuorella oleva elektroni, joka osallistuu kemiallisten sidosten muodostamiseen.
Metalleilla on vain muutama valenssielektroni, ja ne irtoavat helposti. Kiinteässä metallikappaleessa ne pääsevät liikkumaan vapaasti atomien välissä ja muodostavat atomien välille metallisidoksen, joka pitää metallikappaletta koossa. Helposti liikkuvina ne saavat myös aikaan metallien sähkönjohtavuuden.
Ionisidoksen muodostuessa toinen atomi luovuttaa valenssielektroninsa toiselle. Kovalenttisen sidoksen muodostuessa taas osa valenssielektroneista siirtyy atomien yhteisiksi.
Jaksollisen järjestelmän eri ryhmiin kuuluvilla alkuaineilla on seuraavat määrät valenssielektroneja:
Reijo Ringbom
Reijo Ringbom (s. 21. heinäkuuta 1963 Rauma) on entinen suomalainen jääkiekkoerotuomari. Ennen jääkiekon SM-liiga-kauden 2008–2009 alkua hän on toiminut liigassa päätuomarina 318 ja linjatuomarina 489 ottelussa. 5. huhtikuuta 2010 Ringbom palkittiin 900 tuomitusta ottelusta, ottelussa HIFK-HPK. Hän lopetti aktiiviuransa kauteen 2009-2010, mutta toimii edelleen Suomen jääkiekkoliiton tehtävissä mm. otteluvalvojana.
Ringbom aloitti SM-liigassa linjatuomarina kaudella 1988–1989. Hän toimi linjatuomarina 12 kautta ennen siirtymistään päätuomariksi vuonna 2000. Kaudella 2008–2009 SM-liigassa tuomitsevista tuomareista Ringbom on yhteensä yli 800 ottelullaan ylivoimaisesti kokenein. Pelkät päätuomariottelut laskettaessa hän on nykyisistä liigatuomareista kolmanneksi kokenein Timo Favorinin ja Markku Kruusin jälkeen ja kaikkien aikojen tilastossa 13. sijalla. Linjatuomareiden kaikkien aikojen ottelutilastossa Ringbom on toisena.
Maajoukkueiden arvoturnauksissa Ringbom on toiminut päätuomarina 18-vuotiaiden MM-turnauksessa vuonna 2002 ja linjatuomarina senioreiden MM-turnauksessa 1994 sekä kahdesti 20-vuotiaiden MM-turnauksessa ja 18-vuotiaiden EM-turnauksessa. Lisäksi hän on toiminut linjamiehenä kahdesti seurajoukkueiden Euroopan Cupin lopputurnauksessa, kerran EHL-liigan lopputurnauksessa ja kerran Continental Cupin lopputurnauksessa.
Ammatiltaan Ringbom on kunnossapito- ja vartiointipäällikkö.
Space Boogie: Smoke Oddessey
Space Boogie: Smoke Oddessey on Kuruptin kolmas sooloalbumi ja viimeinen Artemis Recordsin julkaisema. Albumin jälkeen hän pian liittyi takaisin Death Row Recordsiin.
Eino Siukola
Eino Siukola (6. helmikuuta 1894–12. huhtikuuta 1918) oli työmies ja Längelmäen punakaartin päällikkö Suomen sisällissodassa.
Hän otti osaa Vilppulan rintaman taisteluihin, joissa haavoittui pahoin ja vietiin Tampereelle. Siukola jäi Tampereen taistelun jälkeen valkoisten vangiksi ja ammuttiin Kalevankankaan vankileirillä. Hänet on Suomen sotasurmat -projektin nimitiedostossa merkattu kaatuneeksi 12. huhtikuuta, mutta taistelut olivat tuolloin jo aikaa sitten loppuneet Tampereella.
Serdar Tasci
Serdar Tasci (, s. 24. huhtikuuta 1987 Esslingen, Saksa) on saksalainen jalkapalloilija. Hän pelaa Bundesliigan Stuttgartissa ja Saksan maajoukkueessa. Siirtyy Moskovan Spartakista Bayern Müncheniin tammikuussa 2016 lainalle (siirrossa on myös osto-optio)
Tascilla on myös Turkin kansalaisuus. Hänellä on turkkilaiset sukujuuret.
Tasci on pelipaikaltaan puolustaja. Hän voi pelata sekä keskuspuolustajana että laitapuolustajana.
Tascin kasvattajaseuroja ovat Altbach, Stuttgarter Kickers ja Stuttgart. Stuttgartin edustusjoukkueessa hän debytoi vuonna 2006. Tasci voitti Stuttgartin riveissä Saksan-mestaruuden vuonna 2007. Saksan maajoukkueessa hän debytoi vuonna 2008. Hän on pelannut neljätoista ottelua tähän mennessä.
Dino Dinler
Dino Civano Dinler (s. 7. lokakuuta 1970 Turkki) on suomalainen pokeriammattilainen.
Dinler syntyi erittäin köyhiin oloihin turkkilaiseen Derikin kaupunkiin, joka sijaitsee Mardinin provinssissa. Dinler oli useista sisaruksistaan nuorimmaisia.
Dinler huomasi jo varhain lahjansa korttipeleissä, joissa panoksena käytettiin oliiveja.
Istanbulissa tekemiensä yliopisto-opintojen jälkeen Dinler halusi nähdä maailmaa ja ennen kaikkea lähteä kiertämään maailman kasinoita. Hän oli haalinut itselleen pelikassan. Dinler voittikin Monte Carlossa suurehkon summan kansainvälisestä turnauksesta juuri ennen Suomeen saapumistaan. Hetkeä myöhemmin Dinler tapasi Pariisissa suomalaisen naisen, joka kutsui hänet visiitille Suomeen.
Dinler saapui Suomeen vuonna 1988. Tämän jälkeen hän on tehnyt itseään tutuksi suomalaiselle pokeriväelle. Hän voitti noin kymmenen vuotta saapumisensa jälkeen Suomen mestaruuden Texas hold 'emissa 1997. Tämän jälkeen hän on sijoittunut toistuvasti kolmen parhaan pelaajan joukkoon vuotuisissa casinon listauksissa. Vuonna 2007 Dinler oli finaalipöydässä Midnight Sun -turnauksen Texasholdem No Limit -pikkuturnauksessa ja voitti samana vuonna Tallinnassa pelatun kansainvälisen turnauksen. Vuoden 2008 NL-pääturnauksessa Dinler sijoittui viidenneksi kuitaten siitä 37 107 euroa. Sen jälkeen vuorossa oli jälleen tuloksekas visiitti Viroon ja Tallinnasta irtosi jälleen ykköstila. Syksyllä Dinler jatkoi ollen ratkaiseva pelaaja Suomen ja Ruotsin välisessä pokerimaaottelussa. Dinler oli koko neljän turnauksen sarjan paras pelaaja. Lisäksi hän sai Terminaattori-palkinnon, koska hän tiputti eniten ruotsalaisia pelipöydistä.
Club4Aces ilmoitti 18. heinäkuuta 2008 solmineensa vuoden sopimuksen Dinlerin kanssa. Tämä takasi Dinlerille sisäänostot kaikkiin vuoden sisällä pelattaviin EPT-turnauksiin sekä joihinkin muihin suuren sisäänoston turnauksiin.
Tappio
Tappio tarkoittaa taloudessa yrityksen tai yhtiön taikka yksittäisen liiketoimen tulosta, kun tuotot ovat pienemmät kuin kulut. Jos yritys pidemmän ajan tuottaa tappiota, se joudutaan yleensä lopettamaan tai se asetetaan konkurssiin.
Arkadia-kvartetti
Arkadia-kvartetti on vuonna 1991 perustettu suomalainen jousikvartetti. Kvartetissa on soittanut muun muassa kokoonpano Jani Lehtonen, viulu; Tuomas Ikonen, viulu; Olli Kilpiö, alttoviulu ja Jaakko Paarvala, sello. Jäsenet ovat orkesterimuusikoita.
Kvartetti sai keväällä 2010 Helsingin yliopiston myöntämän Pacius-palkinnon
Raitanuoliainen
Raitanuoliainen ("Botia striata") on Intiasta kotoisin oleva kala. Se kasvaa enimmillään noin 10 sentin mittaiseksi, yleensä muutaman pienemmäksi, 8-senttiseksi. Se viihtyy 23–26-asteisessa vedessä. Se on muita kaloja kohtaan aggressiivinen, esim. monnisia ei saisi viedä kalan seuraan. Lajitovereidensa seuraa se kuitenkin tarvitsee. Ruoaksi sille kelpaavat liha, kasvispitoiset ruokarakeet, tabletit, pakastetut ja kuivatut hyönteisten toukat. Terve, täysikasvuinen naaras on koirasta pulleampi.
Hervannan seniorikortteli
Hervannan seniorikortteli on YH Länsi Oy:n ideoima ja rakennuttama kortteli, joka koostuu viidestä senioriasumiseen rakennetusta kerrostalosta. Kortteli sijaitsee Tampereen Hervannan kaupunginosan ydinkeskustassa Pietilänkadun ja Hervannan valtaväylän kulmauksessa. Kokonaisuus koostuu yhdestä kiinteistöosakeyhtiöstä ja kahdesta asunto-osakeyhtiöstä. Rakennuksia yhdistää sisäkäytävä, "rengasraitti". Rakennusten keskelle jää sisäpiha, jonne on suunniteltu mm. pelikenttiä ja tanssitori vapaa-ajan harrastus- ja virkistystoimintaa varten.
Senioriasunnot ovat yksityisten palvelutarjoajien rakennuttamia tyypillisesti yli 55-vuotiaille maksukykyisille asiakkaille tarkoitettu asumismuoto. Senioritaloissa tärkeitä ovat esteetön rakentaminen, keskeinen sijainti ja palvelut. Asuminen ja palvelut kustannetaan itse.
Keskeisellä paikalla seniorikorttelin kulmauksessa ja kauppakeskus Duo:n vieressä on valkoinen "palvelujen talo". Palvelujen talosta löytyy mm. ravintola (kahvila ravintola "Kiewari"), kuntosali, lääkäri, fysioterapeutti, hoitokoti sekä palveluohjaajia.
Hervannan seniorikortteli on luokassaan Suomen suurin senioriasuntola.
Butlerin piirikunta (Ohio)
Butlerin piirikunta on piirikunta Ohiossa, Yhdysvalloissa, joka on nimetty kenraali Richard Butlerin mukaan. Sen suurin kaupunki on Hamilton.
Butlerin naapuripiirikuntia ovat Preble pohjoisessa, Montgomery koillisessa, Warren idässä, Hamilton etelässä ja Indianan puolella Dearbornin, Franklinin sekä Unionin piirikunnat.
Piirikunnassa oli vuoden 2010 väestönlaskennassa 368 130 ihmistä. Etniset ryhmät jakautuvat valkoisiin, joita on 87,5%, mustiin (7,7%), alkuperäisamerikkalaisiin (0,3%) ja aasialaisiin (2,5%).
Kotitalouden mediaanitulo on 55 497 ja köyhyysrajan alapuolella oli 12,8% väestöstä vuosina 2007–2011.
Odottanut oon
Odottanut oon on suomalaisen eurodance-yhtye G-Poweredin debyyttialbumi vuodelta 2006.
Todellisuus (albumi)
Todellisuus on suomalaisen eurodance-yhtye G-Poweredin toinen albumi. Se julkaistiin vuonna 2008.
Malcolm Licari
Malcolm Licari (s. 18. huhtikuuta 1978 Pietà) on maltalainen jalkapalloilija, pelipaikaltaan puolustaja. Licari pelaa myös hyökkääjänä.
Licari aloitti ammattilaisuransa vuonna 1996 Pietá Hotspursin riveissä. Hän pelasi seurassa seitsemän vuotta, joiden aikana hän pelasi 166 ottelua, joissa hän teki 85 maalia. 2003 Licari siirtyi Marsaxlokkiin, jossa hän pelaa vieläkin.
Maajoukkueessa Licari on pelannut kaksi ottelua, mutta hän oli mukana myös alle 21-vuotiaiden joukkueessa, jossa hän yhdeksässä ottelussa myös teki yhden maalin.
Antti Roppo
Antti Samuli Roppo (9. helmikuuta 1989 Tampere – 8. helmikuuta 2018 Tampere) oli suomalainen jääkiekkoilija. Hän pelasi SM-liigassa Tampereen Ilveksessä ja HPK:ssa yhteensä 128 runkosarja- ja kaksi playoff-ottelua tehopistein 12+10=22 sekä keräten 16 jäähyminuuttia. Lisäksi hän pelasi Mestiksessä LeKissä ja KooKoossa.
Roppo on Tampereen Ilveksen kasvatti. Hän voitti B-nuorten mestaruuden keväällä 2006, jolloin Roppo toimi Ilveksen varakapteenina. Kaudella 2007–2008 hän oli 20 osumallaan Ilveksen kolmanneksi paras maalintekijä ja sijoittui A-nuorten SM-liigan maalipörssissä kahdeksanneksi Tapparan Tomi Peltosen kanssa. Samalla kauden Roppo pelasi myös ensimmäiset miesten pelinsä; hän pelasi syyskaudella neljä Mestis-ottelua alle 20-vuotiaiden maajoukkueessa ja siirtotakarajalla, tammikuun 2008 lopulla Roppo siirtyi loppukaudeksi lainalle Lempäälän Kisan riveihin. Hän pelasi joukkueessa seitsemän runkosarjaottelua sekä kolme playoff-ottelua. Roppo voitti LeKin pudotuspelien sisäisen piste- ja maalipörssin tehoilla 3+2=5.
Roppo aloitti kauden 2008–2009 Ilveksessä. Hän debytoi SM-liigassa kauden avausottelussa 11. syyskuuta 2008 paikallisvastustaja Tapparaa vastaan. Yhteensä Ropon tulokaskausi toi 33 runkosarja- ja kahdessa playoff-ottelussa yhden syöttöpisteen. Hän pelasi kauden aikana myös yhteensä 15 Mestis-ottelua alle 20-vuotiaiden maajoukkueessa ja LeKissä. Roppo pelasi ison osan kaudestaan myös Ilveksen A-nuorissa. Hänellä oli optio myös kaudesta 2009–2010, mutta Ilveksen SM-liigajoukkueessa suhteellisen pieneen rooliin jäänyt Roppo jätti sen käyttämättä ja siirtyi seuraavaksi kaudeksi USHL-joukkue Indiana Icen riveihin. Hän oli joukkueen paras maalintekijä ja kolmanneksi paras pistemies tehoilla 27+18=45.
Kaudeksi 2010–2011 Roppo siirtyi kaksivuotisella sopimuksella Hämeenlinnan Pallokerhoon. Ensimmäisellä sopimuskaudellaan hän pelasi myös kaksi ottelua lainalla LeKissä marraskuussa 2010. Yhteensä Roppo teki kauden aikana 41 runkosarjaottelussa tehot 6+4=10. Hän teki liigauransa avausmaalin kauden viidennessä ottelussa 28. syyskuuta 2010 Kalevan Palloa vastaan. Roppo palkittiin ottelun "Ilta-Sanomien" kahden tähden tähtipelaajana. Kauden 2011–2012 hän pelasi kokonaan SM-liigassa ja teki liigan yhden kauden piste-ennätyksensä tehoilla 6+5=11.
Huhtikuussa 2012 Roppo teki vuoden mittaisen sopimuksen Mestis-joukkue KooKoon kanssa. Hän voitti kauden 2012–2013 päätteeksi Mestis-hopeaa.
Roppo pelasi alle 20-vuotiaiden MM-kilpailuissa vuonna 2009 ja alle 18-vuotiaiden MM-kilpailuissa vuonna 2008. Hän toimi jälkimmäisenä mainitussa turnauksessa Suomen varakapteenina. Yhteensä Roppo on pelannut kuusi nuorten ja 36 poikien maaottelua.
Against tha Grain
Against tha Grain on rap-artisti Kuruptin viides sooloalbumi, joka julkaistiin 23. elokuuta 2005. Se on hänen ensimmäisensä Death Row Recordsin sooloartistina. Kurupt palasi sooloartistina Death Row’hun vuonna 2002 ja albumi oli tarkoitus julkaista 2004, mutta se viivästyi. Vuoden 2005 elokuussa albumi viimein julkaistiin. Death Row ei ollut julkaissut yhtään albumia neljään vuoteen. Albumi menestyi huonosti, sillä Koch Records, joka toimi Death Rown albumien jakajana, ei mainostanut albumia tarpeeksi. Lisäksi Death Row kannusti faneja olemaan ostamatta albumia, sillä kappalelistaus oli muuttunut. Joitain kappaleita poistettiin ja niiden tilalle lisättiin uusia. Parhaimmillaan albumi oli Billboard 200 -listan sijalla 60. syyskuussa 2005. Poistetut kappaleet julkaistiin myöhemmin kokoelmalevyllä "Against tha Grain E.P."
Petserin piiri
Petserin piiri () on paikallinen itsehallintoalue Pihkovan alueella Venäjällä. Vuonna 1944 perustetun piirin pinta-ala on 1 251 neliökilometriä. Piirissä asui vuoden 2010 väestönlaskennan mukaan 22 123 henkeä, joista noin puolet piirin hallinnollisessa keskuksessa Petserin kaupungissa (11 195).
Piiri rajoittuu idässä Pihkovan ja Palkinon piireihin, lännessä Viroon ja Latviaan sekä pohjoisessa Peipsijärveen. Vuosina 1920–1944 alue kuului Viron Petserimaan maakuntaan.
Petserin piirissä sijaitsee Izborskin linnoitus, joka mainitaan venäläisissä kronikoissa ensimmäisen kerran vuoden 862 kohdalla. Nykyisin säilynyt linnoitus on rakennettu 1500-luvulla. Muita nähtävyyksiä ovat Petserin luostari ja Sennon pogosta, jossa on 1500-luvulla rakennettu Georgios Voittajan kirkko.
Piirin kautta kulkee Pihkovan ja Riian välinen maantie sekä Tallinnan ja Moskovan sekä Riian ja Pietarin väliset rautatiet.
Akiko Morison
Akiko Ann Morison kanadalainen näyttelijä, joka on esiintynyt useimmiten televisiosarjoissa ja independent-elokuvissa, kuten Ihmemies MacGyver, Salaiset kansiot, Käännekohdassa, Tappajan jäljet, Kuuma piiri ja Näkijä. Lisäksi hänellä oli kolme ääniroolia 1990-luvun lopulla animaatiosarjoissa Spider-Man Unlimited, ja Sherlock Holmes in the 22nd Century.
Nasari (Kondratjev)
Pyhittäjä Nasari (, maallikkonimeltään Nikolai Kondratjev, ; 1735–1809) oli Laatokan Valamon luostarin johtaja 1700-luvun lopulla.
Vuonna 1752 Kondratjev saapui Sarovin erakkolaan, jossa hän asui kolme vuotta. Hänet vihittiin munkiksi nimellä Nasari yhdeksän vuotta myöhemmin Astrahanin hiippakunnassa sijaitsevassa Pokrovan luostarissa. Munkkidiakoniksi hänet vihittiin vuonna 1762. Vuonna 1764 hän tuli takaisin Sarovin luostariin; pappismunkiksi hänet vihittiin vuonna 1776.
Novgorodin metropoliitta Gabriel määräsi vuonna 1781 isä Nasarin murheelliseen tilaan ajautuneen Valamon luostarin jälleenrakentajaksi; hän oli kuullut pelkkää hyvää tästä nöyrästä pappismunkista ja pitkällä kokemuksellaan tiesi, että siinä olisi juuri tarvittava mies.
Sarovin luostarin johto ei olisi halunnut luopua hyvästä pappismunkista ja esteli sanoen että kyseessä oli kovin yksinkertainen mies; metropoliitta vastasi että viisaat miehet olivat ajaneet Valamon alennustilaan, nyt tarvittiin yksinkertaista ja nöyrää miestä sitä kohottamaan.
Valamossa otettiin käyttöön Sarovin erakkolan säännöt, joiden mukaisesti veljestö edistyi kilvoitteluelämässä. Jo vuotta myöhemmin Valamo ylennettiin kolmannen luokan luostariksi ja isä Nasari sai igumenin arvon. Hän hoiti tehtäväänsä vuoteen 1801 asti, jolloin hän pyysi ja sai vapautuksen.
Nyt isä Nasari muutti Valamon erämaassa olevaan erakkomajaan; muutaman vuoden kulutta hän sai piispan siunauksen jatkaakseen erakon kilvoitustaan Sarovissa, jonne hän vetäytyi päättääkseen maalliset kilvoituksensa siellä, missä oli ne aloittanutkin.
Isä igumeni Nasari oli hurskas kilvoittelija, jolle Herra oli antanut selvänäkemisen lahjan. Kyselemättä hän tiesi ihmisten ajatukset, luonteen ja taipumukset. Jokaiselle luokseen tulleelle hän antoi kehotuksen parantaa havaitsemansa heikkoudet.
Isä Nasari kuoli Sarovin erakkolassa 23. helmikuuta vuonna 1809. Venäjän kirkko liitti pyhittäjä Nasarin Valamon pyhien joukkoon vuonna 2004. Hän on ensimmäinen pyhäksi kanonisoitu Valamon igumeni.
Hezb-e-Islami
Hezb-e-Islami tai Hizb-i-Islami on afganistanilainen islamistinen järjestö ja puolue. Sillä on 34 edustajaa maan parlamentin alahuoneessa.
Järjestö perustettiin 1970-luvulla Pakistanissa. Se oli ehkä radikaalein ja kurinalaisin neuvostojoukkoja vastaan taistelleista järjestöistä Afganistanissa 1980-luvulla. Järjestö sai rahallista ja aseapua Yhdysvalloista Pakistanin kautta.
Mohammed Yunus Khalisin johtama ryhmittymä irtautui Hezb-e-Islamista ja käyttää edelleen samaa nimeä.
Neuvostojoukkojen vetäytymisen ja Afganistanin demokraattisen tasavallan syrjäytyksen jälkeen sen johtaja Gulbuddin Hekmatyar valittiin Afganistanin pääministeriksi. Puolueen merkittävin vastustaja oli Burhanuddin Rabbanin Jamiat-i-Islami. Tammikuussa 1994 Abdul Rashid Dostam liittyi Hekmatyarin puolelle yrityksessä kaataa Rabbani.
Hezb-e-Islami ei kuulunut talibaneja vastaan taistelevaan Pohjoisen liittoon. Se otti Talibanilta verettömästi haltuunsa Jalalabadin kaupungin (ilmeisesti Khalisin ryhmä) Talibanin kärsittyä tappioita Yhdysvalloille 2001.
Vuonna 2002 Hekmatyarin johtama ryhmä Hezb-e-Islamista yritti syrjäyttää Yhdysvaltain tukeman Afganistanin johtajan Hamid Karzain. Sittemmin Hekmatyarin johtama ryhmä, josta käytetään nimitystä Hezb-e-Islami Gulbuddin (HIG), on irtautunut Hezb-e-Islamin poliittisesta siivestä, ja sitä pidetään nykyisin omana järjestönään.
Pillumagneetti
Pillumagneetti on suomalaisen rap-artisti Petri Nygårdin vuonna 2000 julkaistu EP. Albumilta otettu single "Vitun suomirokki" oli vuonna 2000 pitkään Suomen listaykkösenä.
Luettelo valtioiden historiallisista lipuista
Tämä on luettelo valtioiden historiallisista lipuista. Mukaan on otettu myös Alankomaiden, Australian, Iso-Britannian, Ranskan, Uuden-Seelannin ja Yhdysvaltojen nykyisten itsehallinnollisten merentakaisten alueiden historialliset liput. Lista sisältää niin ikään tietoja nykyvaltioiden alueella sijainneiden de jure tai de facto itsenäisten valtioiden lipuista. Lisäksi listaan on otettu yksittäistapauksissa epäitsenäisten hallintoalueiden, kansalaisjärjestöjen, poliittisten liikkeiden yms. lippuja, erityisesti kun ne ovat vaikuttaneet valtioiden nykylippujen syntyyn. Lippujen käyttöaikatiedoissa on huomattavaa vaihtelua lähteiden välillä. Ensisijaisesti on käytetty Znamierowskin (2010) ja Petersen ym. (1973) antamia tietoja (milloin mahdollista), mutta niitäkään ei voi pitää ehdottoman luotettavina. 1900-lukua edeltäviä tietoja voi pitää ainoastaan viitteellisinä. Liput on koottu Wikimedia commonsista, värisävyjä tai mittasuhteita ei ole varmistettu. Mikäli ne ovat ilmeisen virheellisiä, on siitä lisätty huomautus. Lippujen tekijänoikeustiedot löytyvät kunkin lipun kohdalta. Samoin kunkin lipun kohdalta löytyy yleensä lähde, johon lipun kuvaus perustuu. Lippuja, joiden kohdalla ei ole ollut lähdetietoja, on listaan otettu vain, mikäli ne on kuvattu lähdeluettelosta löytyvissä teoksissa tai Flags of the World -sivustolla. Erillisviittaus on lisätty lähinnä tapauksissa, joissa lippua kuvaamaan on käytetty toista identtistä tai yleistä yksiväristä lippua tai jos esitetyt tiedot poikkeavat merkittävästi Wikipedia commonsissa lippuun liitetyistä. Katso myös -osioon on koottu Wikipedia-sivustot, joita on käytetty listan kokoamiseen.
Käsittää Brittiläisen Intian tärkeimmät brittiläisen Intian vuonna 1947 Intiaan tai Pakistaniin vapaaehtoisesti liittyneet ruhtinaskunnat sekä Iso-Britannian siirtomaahallinnon 1800- ja 1900-luvuilla ennen itsenäistymistä lakkauttamat ruhtinaskunnat.
Käsittää nyky-Venäjän alueella 1800-, 1900- ja 2000-luvulla toimineita de facto itsenäisiä vähemmistökansojen tai alueellisia valtioita.
Signmark (albumi)
Signmark on suomalaisen kuuron rap-artistin, Signmarkin esikoisalbumi. Se julkaistiin 29. marraskuuta 2006. Signmark ei itse räppää kappaleilla, mutta hän viittoo albumin sisältävän CD-levyn lisäksi DVD:llä, jossa on kaikista kappaleista tehdyt musiikkivideot. Albumin pääaiheena on suomen viittomakielisten historia. Albumilla esiintyy Signmark-yhtye, johon kuuluu Signmarkin lisäksi räppäri Mahtotapa ja tuottaja-dj Sulava. Yhtye hajosi 2009. Kappaleet esitetään enimmäkseen suomalaisella viittomakielellä, mutta mukana on yksi kappale, Our Life, kansainvälisellä viittomakielellä, ASL:llä.
Tomás Ó Fiaich
Tomás Séamus Ó Fiaich (3. marraskuuta 1923 – 8. toukokuuta 1990) oli irlantilainen pappi. Hän toimi Armaghin katolisena arkkipiispana vuodesta 1977. Hänestä tuli 30. kesäkuuta 1979 yksi kardinaaleista.
Tomás Ó Fiaichia seurasi Armaghin arkkipiispana Cahal Brendan Daly.
Finn Wagle
Finn Wagle (s. 19. kesäkuuta 1941) on evankelis-luterilaisen Norjan kirkon pappi. Hän toimi Nidarosin piispana vuodesta 1991, kunnes Tor Singsaas astui hänen seuraajakseen vuonna 2008.
Tor Singsaas
Tor Singsaas (s. 1. helmikuuta 1948) on evankelis-luterilaisen Norjan kirkon pappi. Hän astui Nidarosin piispaksi vuonna 2008; edeltäjä oli vuodesta 1991 virassa toiminut Finn Wagle.
Soul Asylum
Soul Asylum on vuonna 1983 perustettu, yhdysvaltalainen rockyhtye. Yhtyeen alkuperäiskokoonpanon muodostivat Dave Pirner (rummut, laulu), Karl Mueller (bassokitara), Dan Murphy (kitara). Yhtye soitti tuolloin nimellä Loud Fast Rules. Vuonna 1981 Pirner luopui rumpujensoitosta ja hänen tilalleen tuli Pat Morley. Vuonna 1984 vakiintuneeseen kokoonpanoon kuuluivat Dave Pirnerin, Dan Murphyn ja Karl Muellerin lisäksi rumpali Grant Young. Tämä kokoonpano vaikutti vuoteen 1995. Alkuperäisestä kokoonpanosta ovat jäljellä enää Dave Pirner ja Dan Murphy. Karl Muellerin kohtaloksi koitui vuonna 2004 havaittu syöpä, johon hän kuoli kesäkuussa 2005. Nykyiseen kokoonpanoon kuuluvat Pirnerin ja Murphyn lisäksi rumpali Michael Bland ja bassokitaristit Tommy Stinson ja George McKelvey, jotka vuorottelevat konserttikiertueiden keikoilla.
Ole Christian Kvarme
Ole Christian Mælen Kvarme (s. 11. marraskuuta 1948) on evankelis-luterilaisen Norjan kirkon pappi. Hän toimi Borgin piispana vuosina 
1998–2005 ja on vuosina 2005–2017 Oslon piispana.
Bjørn Eidsvåg
Bjørn Eidsvåg (s. 17. maaliskuuta 1954 Sauda) on norjalainen laulaja-lauluntekijä. Hän julkaisi debyyttialbuminsa vuonna 1976. Hän on voittanut muutaman Spellemann-palkinnon ja ollut lisäksi lukuisia kertoja epäonnistuneesti ehdolla.
Lähinnä musiikkialalta tunnetuksi tullut Eidsvåg on myös evankelis-luterilaisen Norjan kirkon pappi.
Ilmataisteluohjus
Ilmataisteluohjus on ilmatorjuntaohjus, joka laukaistaan lentokoneesta tai helikopterista toisen lentokoneen tai helikopterin tuhoamiseksi. Merkittäviä teknisiä eroja ilmataisteluohjuksen ja varsinaisen ilmatorjuntaohjuksen välillä ei ole sillä ensinmainittuja voidaan käyttää ilmatorjuntaohjusjärjestelmän ohjuksina, kuten norjalaisessa NASAMS-järjestelmässä.
Ensimmäiset ilmataisteluohjukset olivat ensimmäisessä maailmansodassa kehitettyjä ilmasta ilmaan-raketteja jotka muistuttivat muodoltaan ilotulitusraketteja. Toisen maailmansodan loppupuolella natsi-Saksassa kehitettiin ensimmäinen varsinainen ilmataisteluohjus, RK344-ohjus joka tunnisti maalinsa (yleensä B-17-pommikoneet) äänen perusteella. Näitä ohjuksia ei sittemmin käytetty toisessa maailmansodassa. Ensimmäinen liittoutuneiden tekemä ilmataisteluohjus oli vuonna 1946 käyttöönotettu yhdysvaltalainen AIM-4 Falcon.
Nykyään ilmataisteluohjukset ovat melkein aina tutka- tai infrapunahakuisia, 2–4 m pitkiä solakoita ohjuksia. Niiden kantomatka on harvoin alle 10 km, mutta joskus jopa yli 150 km. Hävittäjälentokoneet kantavat tyypillisesti kahta infrapunahakuista ilmataisteluohjusta siipien kärjissä, ja usein kahdesta neljään tutkahakuista ohjusta siivissään. Tällainen varustus on tyypillinen esimerkiksi Suomen ilmavoimien käyttämissä Horneteissa. Suomessa on käytössä kahden tyyppisiä ilmataisteluohjuksia, AIM-9 Sidewinder -infrapunaohjuksia M- ja X-versiona sekä AIM-120 AMRAAM -tutkaohjuksia.
Axonan taistelu
Axonan taistelu oli Julius Caesarin johtaman Rooman tasavallan armeijan ja belgien välillä käyty taistelu. Kuningas Galban johtamat belgit hyökkäsivät, mutta päätyivät pakenemaan Caeserin armeijaa. Roomalaiset kuitenkin pelkäsivät väijytystä ja lykkäsivät takaa-ajoa.
Bernt Ivar Eidsvig
Bernt Ivar (Markus) Eidsvig C.R.S.A. (s. 12. syyskuuta 1953) on katolisen kirkon norjalainen pappi. Hän on augustinolainen; sääntökunnassa hänellä on nimi Markus.
Eidsvigista tuli vuonna 2005 Oslon hiippakunnan piispa. Häntä edelsi Gerhard Schwenzer.
Aznauri
Aznauri (; monikko "aznaurni", აზნაურნი, tai "aznaurebi", აზნაურები) oli Georgian aatelin luokka. Termiä käytettiin alun perin kaikista aatelisista, mutta myöhäiskeskiajalla se alkoi tarkoittaa vain alhaisaatelia.
Termi on sukua pahlavin sanalle "āzāt-ān", "vapaa" tai "aatelinen". Persian kuningas Sapor I:n (241–272?) aikaisessa kivikaiverruksessa luokkaa pidetään vapaan aateliston alhaisimpana, ja se vertatutuu Armenian "azat"-aatelistoon. Varhaisin maininta aznaurista on Georgian hagiografista kirjallisuutta edustavassa 400-luvun teoksessa "Pyhän kuningatar Šušanikin marttyyrius". Myöhemmässä Leonti Mrovelin laatimassa kronikassa "aznauri"-sanan väitetään tulleen puolilegendaariselta Azon-hallitsijalta (georgian kielessä –"uri" on yleinen adjektiivisuffiksi). Kronikan mukaan Azonin tuhannen sotilaan armeija hylkäsi hänet, minkä jälkeen hänen voitokas kilpailijansa Parnavaz I nimesi sotilaat aznauriksi. Etymologia on kuitenkin selkeästi virheellinen.
Georgian geneerisesti nimellä "aznauri" tunnettu feodaaliaristokratia alkoi jakautua eri luokkiin jo 800–900-luvuilla. Korkeampi luokka alettiin erottaa muista käyttämällä "didebuli"-arvonimeä. Se viittasi aznaurin jäseniin, joilla oli "dideba"-virka, erityisen korkea hovivirka. Myöhemmin keskiajalla aznaurin jäsenen (nyt ei-itsenäisen aatelisen) ja tavadin tai mtavarin (dynastisen ruhtinaan) välille alettiin tehdä selkeämpi ero; 1400-luvulta alkaen aznaurin jäsentä pidettiin maallisen tai kirkollisen herransa "orjana" ("qma"). Riippuvaisuussuhteelle tehtiin myöhemmin viralliset säännöt kuningas Vakhtang VI:n lakikokoelmassa, joka kirjattiin ylös vuosien 1705–1708 välillä ja jonka avulla säänneltiin väljästi georgialaisen feodalismin muotoa ("batonqmoba") vielä senkin jälkeen, kun Venäjän keisarikunta oli liittänyt Georgian itseensä 1800-luvun alussa. 1820-luvulla aznauria alettiin pitää Venäjän (tittelitöntä) dvorjanstvo-aatelia vastaavana.
Lihamylly
Lihamylly on laite, jolla lihasta valmistetaan hienontamalla jauhelihaa. Teknisesti jauhelihan valmistuksessa lihaa ei varsinaisesti jauheta, vaan lihan rakenne rikotaan matalapaine-ekstruusiolla.
Kotikäyttöön tarkoitetuissa lihamyllyissä on mahdollista hienontaa myös muita ruoka-aineita, esimerkiksi pähkinöitä. Lihamyllyjä on sekä mekaanisia, käsikäyttöisiä malleja että sähkötoimisia automaattimyllyjä.
Suurkeittiöissä, kaupoissa ja teollisuudessa käytetyt lihamyllyt ovat sähkökäyttöisiä automaattimyllyjä.
Gerhard Schwenzer
Gerhard Schwenzer SS.CC. (s. 1. lokakuuta 1938) on katolisen kirkon saksalainen pappi. Hän sai pappisvihkimyksensä 25-vuotiaana 18. heinäkuuta 1964 ja toimi Oslon hiippakunnan piispana Norjassa vuosina 1983–2005. Hänen seuraajakseen astui Bernt Ivar Eidsvig.
Scarnafigi
Scarnafigi on kunta Cuneon maakunnassa Luoteis-Italiassa. Se sijaitsee noin 45 kilometriä etelään Torinosta. Kaupungissa asuu runsaat 2 000 ihmistä. Scarnafigi perustettiin vuonna 1911.
Aleuttien vuoristo
Aleuttien vuoristo () on vuoristo Alaskan lounaisosassa Alaskan niemimaalla. Siihen kuuluu useita aktiivisia tulivuoria. Aleuttien vuoristo on melkein kokonaan tietöntä erämaata, ja esimerkiksi Katmain kansallispuistoon pääsee vain vesitse ja lentokoneella. Aleuttien saaristo on tämän vuoriketjun osittain vedenalainen jatke sen länsipäässä, ja se ulottuu Tyynessämeressä lähelle Aasian rannikkoa.
Mtavari
Mtavari (, "ruhtinas", kirjaimellisesti "päällikkö" sanasta "tavi", "pää", yhdessä agenttietuliitteen "m-" kanssa) oli feodaaliarvonimi Georgiassa. Se voidaan kääntää esimerkiksi ruhtinaaksi.
Ensimmäiset viittaukset mtavari-arvonimeen tunnetaan varhaisista georgialaisista hagiografisista teksteistä 400-luvulta. 1000–1300-luvuilla mtavari-titteli tarkoitti yhdessä "tavadin" kanssa samaa kuin "eristavi", ja kaikki viittasivat ylhäisaateliin, ruhtinaisiin. Georgian kuningaskunnan kultakauden aikana 1100–1200-luvuilla arvonimi muuntui vähitellen ansioilla saavutettavasta tittelistä perinnölliseksi. Prosessi tuli lopullisesti päätökseensä vasta 1400-luvun lopulla. 1400-luvulla nimeä mtavari käytettiin vain viidestä Länsi-Georgiaa hallitsevasta ruhtinaasta (Samtskhe, Samegrelo, Guria, Svanetia ja Abhasia), joiden autonomian Venäjän keisarikunta lakkautti lopulta 1800-luvulla.
Originals
Originals on rap-artisti Kuruptin neljäs studioalbumi. Albumi julkaistiin vuonna 2004.